Lav et referat af nedenstående tekst:

Tekst:
Den stod torsdag på restitutionstræning for spillerne i Aalborg Håndbold, efter at holdet onsdag aften blev slået ud af Champions League. - Som vi så i kampen i går, så er der en del, der trækker med nogle småting, så derfor er det vigtigt at få rørt sig dagen efter og restituere, siger cheftræner Stefan Madsen. Aalborg-spillerne måtte foran et trofast hjemmepublikum i Gigantium se ungarske Veszprem løbe med billetten til Champions Leagues Final Four-stævne i Köln. En nordjysk sejr på 37-35 var nemlig ikke nok til at gå videre, da Aalborg havde tabt den første kamp i Ungarn med syv mål. Otte spillere ramt af skader Aalborg var onsdag aften uden Sebastian Henneberg, Martin Larsen, Andreas Holst Jensen, Sebastian Barthold, Benjamin Jakobsen og Lukas Sandell, der alle døjer med skader. Derudover måtte profilen Aron Pálmarsson udgå inden kampen, mens Jesper Nielsen udgik i første halvleg. - Der er ikke noget værre end at skulle se til udefra. Det er meget sjovere at være på banen og have muligheden for at hjælpe, siger bagspilleren Andreas Holst Jensen. Han har set til fra sidelinjen, siden han brækkede næsen for tre uger siden. Andreas Holst Jensen håber dog, at han kan komme på banen i de kommende ugers afgørende kampe i den danske liga. - Det er nogle af de kampe, vi har set frem til hele sæsonen, og alle glæder sig. Det skal nok blive spændende, og jeg håber, at vi kan nå at få nogle flere klar til de kampe, siger han. Kan misse Champions League Søndag møder Aalborg på hjemmebane Skjern i den sidste kamp i slutspilsgruppen. Her kan et Aalborg-nederlag betyde, at nordjyderne møder grundspilsvinderne fra GOG i semifinalen. GOG har med grundspilssejren sikret sig den ene danske billet til Champions League i næste sæson, og hvis Bjerringbro-Silkeborg eller Skjern ender med at vinde det danske mesterskab, tager de også en plads i Champions League. Dermed risikerer Aalborg at misse den største klubturnering i næste sæson. - Vi har de sidste år smagt på den fornemste turnering, og det vil selvfølgelig gøre ondt, hvis ikke vi er med i den turnering. Vi synes, vi igennem en periode har vist, at vi også har en rolle at spille i det selskab, så det vil vi meget gerne vise igen, siger Stefan Madsen. Trods de mange skader går det nordjyske håndboldflagskib dog ind til sæsonens sidste kampe med optimismen i behold. Tror du på, at I vinder det fjerde danske mesterskab i træk? - Det kan jeg love dig for, at jeg gør, siger cheftræneren.

Referat:
Aalborg Håndbolds skadesliste voksede, da holdet onsdag røg ud af Champions League. Dermed er det et decimeret mandskab, der i de kommende uger skal forsøge at vinde det danske mesterskab for fjerde år i træk.